Document ID: 32001R1621

Κανονισμός (ΕΚ) αριθ. 1621/2001 της Επιτροπής
της 8ης Αυγούστου 2001
περί τροποποιήσεως του κανονισμού (ΕΚ) αριθ. 1661/1999 όσον αφορά το πιστοποιητικό εξαγωγής που απαιτείται για τα αγροτικά προϊόντα και τον κατάλογο τελωνείων που επιτρέπουν τη δήλωση προϊόντων για ελεύθερη κυκλοφορία στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟIΝΟΤΗΤΩΝ,
Έχοντας υπόψη:
τη συνθήκη για την ίδρυσης της Ευρωπαϊκής Κοινότητας,
τον κανονισμό (ΕΟΚ) αριθ. 737/90 του Συμβουλίου, της 22ας Μαρτίου 1990, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ(1), όπως τροποποιήθηκε τελευταία από τον κανονισμό (ΕΚ) αριθ. 616/2000(2), και ιδίως το άρθρο 6,
Εκτιμώντας τα ακόλουθα:
(1) Σύμφωνα με το άρθρο 1 παράγραφος 3 στοιχείο β) του κανονισμού (ΕΚ) αριθ. 1661/1999 της Επιτροπής, της 27ης Ιουλίου 1999, για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ(3), όπως τροποποιήθηκε από τον κανονισμό (ΕΚ) αριθ. 1627/2000(4), τα προϊόντα των οποίων περιλαμβάνεται κατάλογος στο παράρτημα Ι του εν λόγω κανονισμού μπορούν να δηλωθούν για ελεύθερη κυκλοφορία στα κράτη μέλη προορισμού μόνο σε περιορισμένο αριθμό τελωνείων. Το παράρτημα III του κανονισμού (ΕΚ) αριθ. 1661/1999 περιλαμβάνει κατάλογο των εν λόγω τελωνείων.
(2) Λαμβάνοντας υπόψη την αίτηση των αρμόδιων αρχών της Γερμανίας, ενδείκνυται να προστεθούν στον κατάλογο ορισμένα τελωνεία στην επικράτεια της Γερμανίας.
(3) Τον Ιούνιο του 2000 ομάδα επιθεωρητών του γραφείου τροφίμων και κτηνιατρικής (ΓΤΚ) διεξήγαγε αποστολή ελέγχου στη Βουλγαρία με σκοπό την αξιολόγηση των εγκαταστάσεων και των μέτρων επιτόπου για τον έλεγχο της ραδιενεργού ρύπανσης στα τρόφιμα, και ιδίως στα ακαλλιέργητα μανιτάρια.
(4) Η έκθεση αυτής της αποστολής ελέγχου συνέστησε τροποποίηση στο πιστοποιητικό εξαγωγής που περιλαμβάνεται στο παράρτημα II του κανονισμού (ΕΚ) αριθ. 1661/1999, προκειμένου να εξασφαλισθεί ότι ανεξάρτητο και εξουσιοδοτημένο πρόσωπο συλλέγει αντιπροσωπευτικά δείγματα από παρτίδες μανιταριών που προορίζονται για εξαγωγή στην Κοινότητα.
(5) Επομένως, ο κανονισμός (ΕΚ) αριθ. 1669/1999 πρέπει να τροποποιηθεί αναλόγως.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη με το άρθρο 7 του κανονισμού (ΕΟΚ) αριθ. 737/90,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1661/1999 τροποποιείται ως ακολούθως:
1. Το παράρτημα II αντικαθίσταται από το κείμενο που περιλαμβάνεται στο παράρτημα Ι του παρόντος κανονισμού.
2. Το παράρτημα III αντικαθίσταται από το κείμενο που περιλαμβάνεται στο παράρτημα II του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Αυγούστου 2001.

Labels: 3
14
18
6